Nechisar nasjonalpark

Nechisar nasjonalpark (også kalt Nech Sar) ligger i Riftdalen omtrent 510 kilometer sør for Addis Abeba i Etiopia, og dekker totalt et område på 514 km2. Innsjøene Abaya og Chamo grenser til parken, og utgjør omtrent 15 % av den. Terrenget som omfattes av parken ligger på mellom 1 108 og 1 650 moh. Nechisar nasjonalpark ble opprettet i 1974 og tilhører Verdens naturvernunion (IUCN) kategori II (National Park). Parken ligger i regionen for sørlige nasjoner, nasjonaliteter og folk, men er administrert på føderalt nivå. Flere truede fugle- og pattedyrarter lever i nasjonalparken som stadig er utsatt for press fra kvegfarmere, krypskyttere og innbyggere som hogger ned trær til brensel.

I 2004 inngikk den nederlandske organisasjonen African Parks en kontrakt med etiopiske myndigheter om å stå for driften av Omo og Nechisar nasjonalpark. En av klausulene African Parks satte var at alle bosetningene inne i parken måtte fraflyttes. På tross av tvangsflytting greide ikke myndighetene å tvinge beboerne ut, og i desember 2007 kansellerte African Parks kontraktene og overførte ansvaret for begge nasjonalparkene tilbake til myndighetene.

I Nechisar nasjonalpark er det registrert minst 350 fuglearter, 91 pattedyrarter, 16 fiskearter og 21 slangearter. I Chamo-sjøen finnes noen av Afrikas største nilkrokodiller.

Referanser

Kilder 
 Ethiopian Tourist Organization (ETO): Nech sar National Park  Besøkt 2. august 2017

Eksterne lenker 
 

Nasjonalparker i Etiopia
Regionen for sørlige nasjoner, nasjonaliteter og folk
Verneområder opprettet i 1974
Riftdalen